[image: image1.jpg]LATVUAS
REPUBLIKAS
FINANSU
MINISTRUJA





Latvijas Republikas Finanšu ministrija

Komunikācijas nodaļa
Smilšu iela 1, Rīga, LV–1919 ( Tālrunis 67095405 ( Fakss 67083852 ( www.fm.gov.lv


E-pasts: info@fm.gov.lv

Informācija presei

24.02.2010.

Rod iespēju īstenot jaunus ES fondu projektus 2010. gadā

Otrdien, 23. februārī, Ministru kabineta (MK) sēdē tika apstiprināts Finanšu ministrijas (FM) sagatavotais MK sēdes protokollēmums, kas paredz noteikt prioritātes pieejamā budžeta finansējuma izlietošanā Eiropas Savienības (ES) politiku instrumentu un pārējās ārvalstu finanšu palīdzības līdzfinansētiem projektiem 2010. gadā.

FM ir pārskatījusi esošo budžetu projektiem un to pārstrukturējusi atbilstoši esošajai situācijai, rodot iespēju īstenot jaunus, tautsaimniecības attīstībai nozīmīgus projektus ar augstu gatavības pakāpi (lai arī kopējais budžeta finansējuma apjoms nemainīsies).

FM ņēmusi vērā, ka atsevišķās budžeta programmās 2010. gadā iespējams plānotā finansējuma ietaupījums, jo 2009. gada nogalē neparedzēti bija iespēja saņemt papildu budžeta līdzekļus ES fondu projektu īstenošanai noteiktā budžeta deficīta ietvaros, tādējādi samazinot 2010. gada vajadzības. Papildu ietaupījums rasts arī dēļ izmaiņām projektu īstenošanas grafikos (izmaksu samazinājums, projektu aizkavēšanās, līgumu laušana, iepirkumu pārsūdzības, utml.).

Valdība lēma resora „Gadskārtējā valsts budžeta izpildes procesā pārdalāmais finansējums” programmā ieplānoto līdzekļu atlikumu pārstrukturēt šādi:

· 178,2 miljoni latu 2007.-2013.gada plānošanas perioda Eiropas Reģionālās attīstības fonda, Eiropas Sociālā fonda un Kohēzijas fonda aktivitātēm;

· 13,9 miljoni latu Eiropas Ekonomikas zonas finanšu instrumenta, Norvēģijas valdības divpusējā finanšu instrumenta, Latvijas un Šveices sadarbības programmas apstiprinātajiem projektiem;

· 5,8 miljoni lati pārējiem ES politiku instrumentu un pārējās ārvalstu finanšu palīdzības finansēto projektu un pasākumu īstenošanai.
Valdība lēma, ka Zemkopības ministrijai ir iespēja novirzīt 6,1 miljonu latu no ministrijai piešķirtā finansējuma citiem mērķiem (līdz Eiropas Komisijas atmaksu saņemšanai), lai finansētu Eiropas lauksaimniecības garantiju fonda pasākumus 2010. gadā, tai skaitā Kopienas trūcīgo personu atbalsta programmu un īpašo tirgus atbalsta pasākumu piena nozarē.

Vienlaikus valdība lēma atļaut ministrijām esošā budžeta ietvaros pārdalīt līdzekļus starp tās pārziņā esošajām ES fondu aktivitātēm un projektiem bez atsevišķa MK lēmuma, nepieciešamības gadījumā iesniedzot līdzekļu pārdales pieprasījumus FM. Tādējādi tiks būtiski atvieglota līdzekļu piešķiršanas procedūra, nodrošināta ātrāku projektu īstenošanu.

Jau iepriekš ziņots, ka 2010. gada valsts budžetā ES fondu projektiem bija atvēlēti aptuveni 400 miljoni latu, kas paredzēti tikai tiem projektiem, kas apstiprināti līdz 2009. gada septembrim. Savukārt pārējo apstiprināto projektu un jauno projektu (kuri pašlaik ir plānošanas, izstrādes vai vērtēšanas stadijā) ieviesējiem jāgaida, līdz tiks ietaupīts finansējums citu ES fondu projektu ietvaros 2010. gadā vai arī jāiegulda projektu īstenošanā savi līdzekļi, atmaksu saņemot tikai pēc veikto izdevumu deklarēšanas un saņemšanas no EK. 

